Børnehaven Tuen i Haverslev stod klar, da innovationsministeren kiggede forbi i jagten på gode ideer til fornyelse og udvikling af den offentlige sektor. Ministeren blev præsenteret for projektet 'Fælles indsats', der går ud på at opsnappe og møde børnefamiliers problemer, mens de stadig er små og nemme at håndtere. Hun fik også via rollespil præsenteret, hvor komplekst det er at forstå omfanget af den ydelse, man er berettiget til at modtage under arbejdsløshed. Budskabet fra Jobcenterledelsen til ministeren var klart: - Hiv fat i beskæftigelsesministeren og bed ham reformere systemet, så landets jobcentre fremover kan bruge deres tid på at få folk i arbejde, lød opfordringen fra Susanne Nielsen, chef for Center Arbejdsmarked i Rebild Kommune. Og besøget gjorde indtryk hos ministeren. - Tasken er tung af ideer til, hvordan vi kan give medarbejderne i den offentlige sektor mere tid til kerneopgaverne inden for vores velfærdsområder og få luget ud i noget af alt bureaukratiet på blandt andet beskæftigelsesområdet. Jeg har også fået et spændende indblik i, hvordan Rebild Kommune arbejder tværfagligt og på tværs af forvaltningerne for på den måde at give borgerne en mere sammenhængende indsats, siger innovationsminister Sophie Løhde. Så vil det vise sig, om ideerne i tasken bliver omsat til forandringer i hverdagen for de offentligt ansatte i børnehaverne og på jobcentrene, når Folketinget åbner tirsdag.

Referat:
Innovationsminister Sophie Løhde (V) rejste ikke forgæves på sin inspirationstur til Rebild Kommune, der præsenterede ideer til fornyelse og udvikling.